ՇՆՈՐՀԱՒՈՐՈՒԹԵԱՆ ԽՕՍՔ
(1 Յունուար 2009, Անթիլիաս)

Վեհափառ Հայր,
Մայր տաճարին մէջ, մեր հաւաքական երախտագիտական աղօթքը մեր Երկնաւոր Հօր վերառաքելէն անմիջապէս յետոյ, հայ նահապետական եւ վանական զոյգ աւանդութեանց համաձայն, որպէս միաբանութիւն, դպրեվանք, ժողովականութիւն, կաթողիկոսարանի պաշտօնէութիւն եւ ժողովուրդ հայոց,–ինչպէս դուք լաւապէս կը բնորոշէք՝ ազգին մեծ ընտանիքը,– որդիաբար խմբուած ենք ձեր հայրութեան շուրջ, նոր տար-ւան նոր յոյսերով եւ ծանրաբեռն ծրագիրներով լեցուն այս առաջին առաւօտուն։
Մեր բոլորին սրտազեղ մաղթանքն է, որ մեր ազգին տունը եղող այս սրբավայրին հայրութեան բազմերես պատասխանատւութեան կոչուած ձերդ սրբութիւնը ունենայ քաջառողջ կեանք եւ ծաղկեալ գահակալութիւն, շարունակելու համար իր երկնապարգեւ շնորհները ի սպաս դնել մեր Եկեղեցւոյ առաւել պայծառացման, մեր ժողովուրդի բարօրութեան եւ մեր հայրենիքի հզօրացման։
Վեհափառ Տէր,
Ուրախ ենք, որ ձեր օրհնութեան գիրով 2009 տարին հռչակեցիք «ԵՐԻՏԱՍԱՐԴՈՒԹԵԱՆ ՏԱՐԻ» եւ 21-րդ դարը կը բնորոշէք որպէս երի- տասարդութեան վերազարթօնքի շրջան, ընդգծելով. «Երիտասարդութ-իւնը արիւնը կը կազմէ ընկերութեան կեանքին, ողնասիւնը՝ համայնքի մը ու բաբախող սիրտը՝ կառոյցի մը։ Այլ խօսքով, ան կենսունակութիւն հայթայթող ու շարունակականութիւն ապահովող այն ուժն է մարդկային կեանքին, առանց որուն պիտի թառամի ընկերութեան մը կեանքը, պիտի դանդաղի անոր աշխատանքի թափը, պիտի տկարանայ անոր կամքը ու մթագնի անոր ապագայ տանող ճամբան»։
Ժամանակն ու կեանքը խորապէս վերլուծող Աստուածաշունչի Ժողովողի Գիրքին մէջ կը կարդանք. «Յիշէ՛ Արարիչդ երիտասարդութ-եանդ օրերուն» (Ժղ 12.1)։
Դուք յաճախ աստուածակեդրոն կեանք ապրելու ա՛յս մարտա-հըրաւէրն է որ կ՚ուղղէք բոլորիս՝ թէ՛ ֆիզիքապէս երիտասարդին եւ թէ՛ ինքզինք միշտ երիտասարդ զգացող բոլոր հայորդիներուն, ու մանաւանդ 2009-ին, յատուկ շեշտադրութեամբ, զայն կը դարձնէք երիտասարդական եռանդով լի ազգային-եկեղեցական կենսունակ կեանքին համազգային նշանաբանը։
Կը խոստանանք ազգովին հետեւիլ ձեր հայրապետական կոչին եւ ամբողջ տարին վերածել հայ երիտասարդութեան հետ գործօն երկխօ-սութեան ու ամբողջական գործակցութեան անկասելի եւ 2009 տարին անդրանցող ընթացքի մը։
Այս խոստումին կը կցեմ որդիական խնդրանքս, որ Անթիլիասի այս վեհավայրէն անգամ մը եւս օրհնէք մեր ժողովուրդի բոլոր զաւակները եւ ձեր հայրապետական պատգամով բանաք մեր նոր տարին։
Նախքան ձեր պատգամին ունկնդիր դառնալը, կը հրաւիրեմ Տէր եւ Տիկին Ռուտիկ եւ Նինա Պետրոսեանները, որպէս մեր ժողովուրդին սիրոյն եւ յարգանքին խորհրդանշական արտայայտութիւն, ձեզի փոխանցելու իրենց ամանորեան նուէրը։ 
 
Նարեկ Եպս. Ալեէմէզեան

